S-746/2010

Ár 2010, föstudaginn 10. desember, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 746/2010: Ákæruvaldið (K-kvk-nf Ó-kvk-nf E-kvk-nf) gegn P-kk-þgf S-kk-þgf S-kk-þgf (Ó-kk-nf T-kk-nf hrl.) sem tekið var til dóms hinn 8. sama mánaðar, að aflokinni aðalmeðferð.

Málið er höfðað með ákæru lögreglustjórans á höfuðborgarsvæðinu, dagsettri 9. nóvember sl. á hendur ákærða, P-kk-þgf S-kk-þgf S-kk-þgf, kt. 000000-0000, Stórateigi 34, Mosfellsbæ, „fyrir umferðarlagabrot í Mosfellsbæ, með því að hafa, aðfararnótt laugardagsins 27. febrúar 2010, ekið bifreiðinni BM-050 sviptur ökurétti og undir áhrifum áfengis (vínandamagn í útöndunarlofti 0,49 mg/l), norður Jónsteig og austur Stórateig, uns lögregla stöðvaði aksturinn.

Telst þetta varða við 1. sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Málavextir

Fyrir liggur að aðfaranótt laugardagsins 27. febrúar sl. ók ákærði bílnum BM-050 frá bensínstöð í nágrenni við heimili sitt sem leið liggur um Jónsteig og Stórateig að heimili sínu sem er nr. 34 við þá götu. Samkvæmt staðfestri skýrslu S-kvk-ef M-kvk-ef A-kvk-ef lögreglumanns, sem þarna var einnig á ferð í lögreglubíl ásamt R-kk-þgf E-kk-þgf S-kk-þgf, einnig lögreglumanni, var ákærða veitt eftirför þar til hann nam staðar og var hann handtekinn þar við bílinn. Segir í skýrslunni að hann hafi greinilega verið undir áhrifum áfengis og því verið færður á lögreglustöð og látinn blása þar í ölvunarmæli. Sagðist hann við það tækifæri ekki hafa neytt áfengis eftir að hann hætti að aka. Í útöndunarlofti ákærða mældust 0,49 mg/l af vínanda. Þá liggur fyrir í málinu að ákærði var sviptur ökurétti í tvö ár 17. desember 2008.

Fyrir dómi hefur ákærði kannast við að hafa ekið bílnum umrædda leið og að hafa þá verið sviptur ökurétti. Aftur á móti neitar hann því að hafa verið undir áhrifum áfengis við aksturinn. Segist hann hafa farið inn til sín eftir að hann lagði bílnum og fengið sér slurk af koníaki að drekka en svo farið út aftur þegar hann varð þess var að lögreglan var komin að húsinu. Hann kannast við að hafa sagt, þegar öndunarsýnið var tekið úr honum, að hann hefði ekki neytt áfengis eftir aksturinn. Segist hann hafa sagt þetta í geðshræringu yfir því að hafa verið staðinn að því að aka sviptur ökurétti.

Lögreglumennirnir hafa báðir komið fyrir dóm og sagt að þeir hafi veitt ákærða eftirför þangað til hann hætti akstri og að þeir hafi strax handtekið hann þar við bílinn. Sé því útilokað að hann hafi haft ráðrúm til þess að fara inn og fá sér að drekka og þeir auk þess ekki misst sjónar af honum.

Niðurstaða

Ákærði hefur neitað sök fyrir dómi og borið því við að hann hafi neytt áfengis eftir að akstri lauk. Á lögreglustöðinni sagðist hann aftur á móti ekki hafa neytt áfengis eftir aksturinn. Sú skýring sem hann hefur gefið á þessu misræmi fyrir dómi þykir dómaranum vera fremur ótrúleg. Þá hafa tveir lögreglumenn borið það að þeir hafi fylgst með akstri hans til enda og sagt að hann hafi verið handtekinn þegar hann sté út úr bílnum. Hafi hann því ekki getað neytt áfengis eftir aksturinn. Þrátt fyrir neitun ákærða, telur dómarinn það vera sannað með skýrslum lögreglumannanna tveggja, því sem haft er eftir ákærða um áfengisneyslu á lögreglustöðinni og með niðurstöðu alkóhólrannsóknarinnar, að ákærði hafi verið undir áhrifum áfengis við aksturinn í umrætt sinn. Þá liggur fyrir, eins og fyrr greinir, að hann ók bílnum sviptur ökurétti. Hefur ákærði þannig gerst sekur um brot gegn þeim refsiákvæðum sem tilfærð eru í ákærunni.

Viðurlög og sakarkostnaður

Refsing ákærða þykir hæfilega ákveðin 240.000 króna sekt og komi 18 daga fangelsi í stað sektarinnar, greiðist hún ekki innan 4 vikna frá dómsbirtingu.

Dæma ber ákærða til þess að vera sviptur ökurétti í 2 ár frá 17. desember 2010 að telja.

Loks ber að dæma ákærða til þess að greiða verjanda sínum, Ó-kk-þgf T-kk-þgf hrl., 100.000 krónur í málsvarnarlaun, sem dæmast með virðisaukaskatti.

Annan sakarkostnað, 15.000 krónur, ber að dæma ákærða til þess að greiða einnig.

DÓMSORÐ:

Ákærði, P-kk-nf S-kk-nf S-kk-nf, greiði 240.000 krónur í sekt og komi 18 daga fangelsi í stað sektarinnar, greiðist hún ekki innan 4 vikna frá dómsbirtingu.

Ákærði er sviptur ökurétti í 2 ár frá 17. desember 2010 að telja.

Ákærði greiði verjanda sínum, Ó-kk-þgf T-kk-þgf hrl., 100.000 krónur í málsvarnarlaun og greiði jafnframt 15.000 krónur í annan sakarkostnað.

P-kk-nf G-kk-nf